Predkladacia správa

Predseda Národnej rady Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Roberta Kaliňáka a Romana Vavríka na vydanie zákona, ktorým sa mení a dopĺňa zákon č. 124/1992 Zb. o Vojenskej polícii v znení neskorších predpisov a o zmene a doplnení niektorých zákonov (tlač 1012).
Účelom návrhu zákona je skvalitniť a zefektívniť činnosť Vojenskej polície, ktorá plní úlohy podľa zákona Federálneho zhromaždenia Českej a Slovenskej republiky č. 124/ 1992 Zb. o Vojenskej polícii v znení zákona Národnej rady Slovenskej republiky č. 422/         2002 Z. z. Súčasný zákon o Vojenskej polícii nepostihuje zmeny právnej úpravy v Slovenskej republike, nereflektuje na inštitucionálne, organizačné a ďalšie zmeny uskutočňované v pôsobnosti Ministerstva obrany Slovenskej republiky po vstupe do Severoatlantickej aliancie. Návrh zákona bol vypracovaný na základe objektívnej potreby zákonnou formou upraviť a stanoviť činnosť a oprávnenia Vojenskej polície s ohľadom na vývoj bezpečnostnej situácie v Slovenskej republike po roku 1993.
Obsahom návrhu zákona o Vojenskej polícii sú predovšetkým nové ustanovenia, ktoré stanovujú a upravujú pôsobnosť a úlohy Vojenskej polície. Návrh ďalej upravuje organizáciu Vojenskej polície, v rámci ktorej sa navrhuje aby riaditeľ Vojenskej polície bol priamo podriadený ministrovi obrany Slovenskej republiky. Navrhuje sa rozšíriť oprávnenia vojenského policajta pri prehliadke osôb, objektov, batožiny a vecí, ako aj novo upraviť použitie špeciálneho streliva a zbrane. Navrhuje sa tiež aby vojenský policajt mohol predviesť osobu podozrivú zo spáchania trestného činu a spresňujú sa subjekty spolupráce. 
Návrh zákona nepredpokladá zvýšenie nárokov na finančné prostriedky zo štátneho rozpočtu a nezakladá nároky na pracovné sily a organizačné zabezpečenie.
Ministerstvo obrany Slovenskej republiky z vecného hľadiska neuplatňuje k predloženému návrhu zákona pripomienky a stotožňuje sa s navrhovanou právnou úpravou a jej odôvodnením.  
Poslanecký návrh bol prerokovaný v Legislatívnej rade vlády Slovenskej republiky 22. februára 2005. Legislatívna rada vlády Slovenskej republiky uplatnila ďalšie legislatívno-technické pripomienky, ktoré sú rozšírením legislatívno – technických pripomienok uplatnených Ministerstvom obrany Slovenskej republiky, a to:
	
K názvu
Za slovami „z...2005“ je potrebné vložiť čiarku.
Názov zákona je potrebné upraviť takto:
„Návrh zákona, ktorým sa mení a dopĺňa zákon č. 124/1992 Zb. o Vojenskej polícii v znení zákona č. 422/2002 Z. z. a ktorým sa menia a dopĺňajú niektoré zákony“.

K článku I
V úvodných vetách k bodom 1, 2, 3, 4 a 13 je potrebné nahradiť slovo „vrátanie“ slovom „vrátane“.

K bodu 1
V odseku 2 na konci je potrebné doplniť úvodzovky a za nimi vetu ukončiť.
Úvodnú vetu k poznámke pod čiarou k odkazu 1 je potrebné upraviť takto:
„Poznámky pod čiarou k odkazom 1 a 1a znejú:“. Obdobnú úpravu je potrebné vykonať všade, kde sa vyskytuje takáto úvodná veta.
V poznámke pod čiarou k odkazu 1 slová „neskorších predpisov“ je potrebné nahradiť slovami „zákona č. 455/2004 Z. z.“
Poznámku pod čiarou k odkazu 1a je potrebné upraviť takto:
„1a) Napríklad oznámenie Ministra zahraničných vecí Slovenskej republiky č. 566/ 2004 Z. z. o uzavretí Zmluvy medzi štátmi, ktoré sú zmluvnými stranami Severoatlantickej zmluvy, vzťahujúcej sa na status ozbrojených síl“. 

K bodu 2
V § 2 úvodnej vety je potrebné vypustiť dvojbodku,
v písmene a) za slovom „vojakov2) odporúčame vypustiť celý text,
v písmene b) na konci odporúčame pripojiť slová „a zamestnancov ministerstva pri výkone povolania“,
v poznámke pod čiarou k odkazu 2 je potrebné nahradiť nesprávne uvedené číslo
zákona „370“ číslom „372“ a túto opravu vykonať aj v ďalšom texte, kde sa tento problém vyskytuje. 
 
K bodu 3
V § 3 ods. 1 písm. k) slová „určí minister“ je potrebné nahradiť slovami „vydá ministerstvo“,
v písmenách o) a p) slovo „stanoví“ je potrebné nahradiť slovom „ustanoví“,
v § 3 ods. 2 slovo „stanoví“ je potrebné nahradiť slovom „ustanoví“.
Úvodnú vetu k poznámkam pod čiarou k odkazom 2a, 2b, 2c a 2d je potrebné upraviť takto:
„Poznámky pod čiarou k odkazom 2a, 2b, 2c a 2d znejú:“. 

K bodu 4
V § 4 ods. 2 slová „V čele Vojenskej polície stojí“ odporúčame nahradiť slovami „Vojenskú políciu riadi a za jej činnosť zodpovedá“.

K bodu 5 
Úvodnú vetu je potrebné upraviť takto :
„Doterajší text § 6 sa označuje ako odsek 1 a dopĺňa sa odsekom 2, ktorý znie:“

K bodu 6 
Bod 6 je potrebné vypustiť a riešiť ho v spojení s bodom 5 tak, ako sme to aj navrhli v bode 5. Nadväzne je potrebné označiť body „7 až 21“ ako body „6 až 20“.

K bodom 9 a 10
Slová „nahradzujú“ je potrebné nahradiť slovami „nahrádzajú“ a na konci úvodnej vety čiarku medzi písmenami „b),c)“ je potrebné nahradiť spojkou „a“.

K bodu 11
V úvodnej vete slová „písmená „a) až m)“ je potrebné nahradiť slovami „slová
„písm. a), b), c), d), e), f), g), h), m)“ “. ( Bod 11 by teda mal znieť: 11. V § 17 ods. 3 sa za slovom „§ 3“ vypúšťajú slová „písm. a), b), c), d), e), f), g), h), m)“.).

K bodu 13
V § 18 ods. 1 slová „ za určitých podmienok i iných osôb3a)“ je potrebné nahradiť slovami „priestupky podľa osobitného predpisu3a)“.
Úvodnú vetu k poznámkam pod čiarou k odkazom 3a a 3b je potrebné uviesť            v množnom čísle a za označením odkazov vypustiť značku „)“.
K bodu 14
V úvodnej vete slovo „písm.“ je potrebné uviesť bez skracovania.

K bodu 15
V úvodnej vete za slovo „sa“ je potrebné vložiť slová „za písmenom k)“ a slová „odseky l) a m)“ je potrebné nahradiť slovami „písmená l) a m).“.

K bodu 16
Úvodnú vetu je potrebné upraviť takto: „§ 22 sa dopĺňa odsekom 5, ktorý znie:“.

K bodu 17
Citáciu uvedenú v poznámke pod čiarou k odkazu 5 je potrebné začať veľkým písmenom.

K bodu 18
Úvodnú vetu k poznámkam pod čiarou k odkazom 5a a 5b je potrebné uviesť            v množnom čísle a citácie k odkazom 5a a 5b je potrebné uviesť ako samostatné vety.

K bodu 19
V § 31a ods. 2 slovo „ktoré“ je potrebné vypustiť.

K bodu 20
Citáciu uvedenú v poznámke pod čiarou k odkazu 7 je potrebné začať veľkým písmenom.

K článku II
V úvodnej vete v poznámke pod čiarou k odkazu 31 je potrebné za označením odkazu „31“ vypustiť značku „)“.
Citáciu uvedenú v poznámke pod čiarou k odkazu 31 je potrebné začať veľkým písmenom.

K článku IV
Navrhovaná účinnosť „1.marec 2005 je nereálna a nie je zohľadnená legisvakancia.

Za predpokladu, že do predloženého návrhu zákona budú zapracované uvedené legislatívno – technické pripomienky, odporúčame aby vláda Slovenskej republiky vyslovila s predloženým poslaneckým návrhom súhlas.